b'\n_START_ARTICLE_\nKellavere radarijaam\n_START_PARAGRAPH_\nKellavere radarijaam on L\xc3\xa4\xc3\xa4ne-Virumaal Kellavere k\xc3\xbclas asuv Eesti \xc3\xb5huv\xc3\xa4e \xc3\x95huseiredivisjoni hallatav radarijaam, kus paikneb kolmem\xc3\xb5\xc3\xb5tmeline kaugvaatlusradar Lockheed-Martin TPS-77. Radaripost on l\xc3\xbclitatud Eestit, L\xc3\xa4tit ja Leedut h\xc3\xb5lmavasse \xc3\xb5huseires\xc3\xbcsteemi BALTNET._NEWLINE_Radarijaam mehitab k\xc3\xbcmmekond inimest._NEWLINE_Radaripositsioonide rajamist Pandivere k\xc3\xb5rgustiku k\xc3\xb5rguselt teisele m\xc3\xa4etipule alustati 2001. aasta suvel ja nurgakivi asetamise tseremoonia toimus 29. oktoobril 2001. Radari paigaldamiseks ehitati kahekorruseline hoone, mis kaeti omakorda pinnasega. Hoone maapealne osa piirdub radarikupliga, mis on 12,5 meetrit k\xc3\xb5rge. Radari baasaluse ehitust\xc3\xb6\xc3\xb6d l\xc3\xa4ksid maksma umbes k\xc3\xbcmme miljonit krooni ning radar ise koos meeskonna v\xc3\xa4lja\xc3\xb5ppega maksis 239 miljoni krooni (15,27 miljonit eurot). Radarijaam avati 21. aprillil 2003.'